Surxondaryo viloyatida issiqxona xoʻjaliklarini yanada rivojlantirish boʻyicha navbatdagi chora-tadbirlar toʻgʻrisida
(resolution, 2026-04-09)

Toshkent shahri va Toshkent viloyati hududlarida joylashgan issiqhona xoʻjaliklarini iqlim oʻzgarishiga moslashtirish, Surxondaryo viloyatining iqlim sharoiti qulay hududlariga koʻchirish, ularning faoliyatini moliyaviy qoʻllab-quvvatlash va zamonaviy issiqxona infratuzilmasini barpo etish orqali oziq-ovqat xavfsizligini taʼminlash hamda energiya taqsimotini samarali amalga oshirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Aholini kuz-qish mavsumlarida qishloq xoʻjaligi mahsulotlari bilan barqaror taʼminlashning qoʻshimcha chora-tadbirlari toʻgʻrisida” 2026-yil 25-martdagi PQ-108-son qaroriga asosan Surxondaryo viloyati Sherobod tumanida “Surxon-Agro” erkin iqtisodiy zonasi va “Surxon-Agro” erkin iqtisodiy zonasi direksiyasi tashkil etilgani maʼlumot uchun qabul qilinsin. 2. Ekologiya va iqlim oʻzgarishi milliy qoʻmitasi, Qishloq xoʻjaligi vazirligi, Toshkent shahri, Surxondaryo va Toshkent viloyatlari hokimliklarining Toshkent shahri va Toshkent viloyatida joylashgan, atrof-muhit va insonlar sogʻligʻiga salbiy taʼsir koʻrsatayotgan issiqhona xoʻjaliklarini Surxondaryo viloyatida tashkil etiladigan “Surxon-Agro” erkin iqtisodiy zonasi (keyingi oʻrinlarda — “Surxon-Agro” zonasi) hududiga koʻchirish toʻgʻrisidagi takliflari maʼqullansin. 3. Belgilansinki, Toshkent shahri va Toshkent viloyati hududlaridagi issiqxona xoʻjaliklarini ixtiyoriy koʻchirishni ragʻbatlantirish hamda ulardan boʻshagan yer maydonlaridan kelgusida samarali foydalanishni taʼminlashning quyidagi tartiblari joriy etiladi: tanlov asosidagi auksion savdolarida ishtirok etuvchi jismoniy va yuridik shaxslarning roʻyxati Qishloq xoʻjaligi vazirligi, Toshkent shahri hokimligi hamda Toshkent viloyati hokimligi tomonidan taqdim etiladi; issiqxona xoʻjaliklarini koʻchirishdan boʻshagan yer uchastkalarida ijarachilar tomonidan hududning ixtisosligidan kelib chiqib, intensiv bogʻdorchilik, uzumchilik va koʻchatchilik yoʻnalishlarida faoliyatini davom ettirish yoki “yashil bogʻlar”ni barpo etishga ruxsat beriladi; davlat mulki boʻlgan va tadbirkorlik subyektlariga ijara huquqi asosida berilgan yer uchastkalaridagi issiqxonalar faoliyati toʻxtatilib, yer uchastkalarida bino va inshootlar qurish (kapital qurilish) ishlarini amalga oshirish taqiqlanadi. 4. Toshkent shahri, Toshkent viloyatining Yuqori Chirchiq, Qibray, Yangiyoʻl, Zangiota va Toshkent tumanlari hududidan Surxondaryo viloyatiga koʻchiriladigan issiqxona xoʻjaliklarini qoʻllab-quvvatlashning quyidagi tartiblari joriy etilsin: a) issiqxona faoliyatini toʻxtatib, “Surxon-Agro” zonasi hududida faoliyatini davom ettirgan tadbirkorlik subyektlariga xalqaro moliya institutlari, maqsadli jamgʻarmalar, Tiklanish va taraqqiyot jamgʻarmasi hamda tijorat banklarining mablagʻlari hisobidan issiqxona xoʻjaliklari uchun ajratilgan milliy va xorijiy valyutadagi kreditlarni qaytarish muddatlari 5 yilga, shundan imtiyozli davri 3 yilgacha uzaytiriladi (muddati oʻtgan asosiy va foiz qarzdorliklarini kredit davriga mutanosib ravishda uzaytirish). Bunda Tadbirkorlik faoliyatini qoʻllab-quvvatlash davlat jamgʻarmasi tomonidan avval taqdim qilingan kafillik va kredit foizlari kompensatsiyalari saqlab qolinadi; b) 2028-yil 1-aprelga qadar “Surxon-Agro” zonasi hududiga koʻchadigan issiqxonalar uchun issiqxona konstruksiya va uskunalarini demontaj qilish, tashish va qayta oʻrnatish bilan bogʻliq xarajatlar 1 sotix yer maydoni uchun bir martalik, biroq 500 ming soʻmgacha miqdorda Umummilliy ekologik muammolarni bartaraf etish davlat maqsadli jamgʻarmasi mablagʻlari hisobidan qoplab beriladi. 5. Belgilansinki, Toshkent shahri hamda Toshkent viloyatining Yuqori Chirchiq, Qibray, Yangiyoʻl, Zangiota va Toshkent tumanlarida atmosfera havosi sifatini yaxshilash maqsadida: a) 2026-yil 1-iyundan boshlab koʻmir, mazut va atmosferaga zararli yoqilgʻilaridan foydalanishni nazarda tutuvchi yangi issiqxona xoʻjaliklarini tashkil etish va davlat roʻyxatidan oʻtkazishga ruxsat berilmaydi; b) 2026-yil 1-avgustdan boshlab mavjud issiqxonalar faoliyatining iqtisodiy samaradorligini qayta koʻrib chiqish va ularni shaharsozlik hamda ekologik talablarga moslashtirish maqsadida quyidagi cheklov va oshirilgan tariflar joriy etiladi: issiqxonalarga tabiiy gaz yetkazib berish toʻliq toʻxtatiladi va mavjud shartnomalar belgilangan tartibda gaz taʼminoti tashkilotlari tomonidan bekor qilinadi; issiqxonalar tomonidan isteʼmol qilinadigan suv resurslari uchun toʻlovlar (soliq stavkasi) sanoat korxonalari uchun belgilangan eng yuqori tariflarning 5 baravari miqdorida hisoblanadi; v) 2026-yil 1-avgustdan boshlab issiqxonalarda yoqilgʻi sifatida koʻmir, shinalar, bitum, mazut, plyonka, sintetik karton, rezina, jun tolasi hamda shunga oʻxshash komponentlarni oʻz ichiga olgan materiallarni yoqish natijasida atrof tabiiy muhit ifloslantirgani va chiqindilar joylashtirgani uchun kompensatsiya toʻlovlari yigirma baravarga oshirilgan holda qoʻllanadi va mazkur tadbirkorlik subyektiga berilgan ekologik ekspertiza xulosasi qayta koʻrib chiqiladi; g) quyidagi yoʻnalishlarda davlat tomonidan taqdim etiladigan imtiyoz, xizmat va moliyaviy qoʻllab-quvvatlash choralaridan issiqxona xoʻjaliklarini tashkil etish uchun foydalanishga cheklovlar oʻrnatiladi: “mahalla yettiligi”ning kollegial qarorlari asosida beriladigan barcha turdagi ijtimoiy va moddiy yordam hamda faoliyat turini yoʻlga qoʻyish maqsadida davlat tomonidan beriladigan barcha subsidiya va preferensiyalar; jismoniy va yuridik shaxslarni moliyaviy qoʻllab-quvvatlash maqsadida ularga kredit liniyalari ajratish, kredit limitlarini belgilash va mavjud kreditlar boʻyicha limitlarni qayta koʻrib chiqish; ekologik talablarga rioya etilmagan hollarda davlat ekologik ekspertizasi boʻyicha ijobiy xulosa berilmaydi, shuningdek, ilgari berilgan xulosaning amal qilishi belgilangan tartibda vaqtincha toʻxtatiladi; d) taʼlim va ilmiy-tadqiqot muassasalariga ilmiy maqsadlar uchun (seleksiya navlari sinovi, urugʻ va koʻchatlarni koʻpaytirish, xorijiy nav va duragaylarni mahalliy iqlimga moslashtirish), istisno tariqasida, ekologik talablarga rioya etgan holda mavjud issiqxonalardan foydalanishga ruxsat etiladi. 6. Qishloq xoʻjaligi vazirligi: Iqtisodiyot va moliya vazirligi, Ekologiya va iqlim oʻzgarishi milliy qoʻmitasi bilan birgalikda ikki oy muddatda issiqxonalarning koʻchirilishi munosabati bilan subsidiyalarni ajratish va toʻlash mexanizmlarini nazarda tutuvchi qaror loyihasini Vazirlar Mahkamasiga kiritsin; 2026-yil 1-sentabrga qadar “Surxon-Agro” zonasining master rejasi ishlab chiqilishini taʼminlasin. 7. Investitsiyalar, sanoat va savdo vazirligi Qishloq xoʻjaligi vazirligi va Tashqi ishlar vazirligi bilan birgalikda 2026-yil 1-mayga qadar “Surxon-Agro” zonasiga salohiyatli investorlar, xalqaro tashkilotlar va moliya institutlarining mablagʻlarini jalb qilish choralarini koʻrsin. Oʻzbekiston Respublikasining xorijiy mamlakatlardagi elchilari hamda elchixonalardagi savdo-iqtisodiy masalalar boʻyicha maslahatchilar “Surxon-Agro” zonasiga xorijiy investorlarni oʻzlarining loyihalari bilan qatnashishi, ularning mablagʻlarini jalb qilishga shaxsan masʼul etib belgilansin. 8. Iqtisodiyot va moliya vazirligi Soliq qoʻmitasi bilan birgalikda 2026-yil 1-sentabrga qadar Soliq kodeksiga Toshkent shahri hamda Toshkent viloyatining Yuqori Chirchiq, Qibray, Yangiyoʻl, Zangiota va Toshkent tumanlaridagi issiqxonalar egallab turgan yer maydonlari uchun yer soligʻi va koʻchmas mulk uchun mol-mulk soligʻi stavkalarini amaldagi bazaviy stavkalarga nisbatan 10 baravar (yoki yuqori oshirilgan koeffitsiyentlarda) miqdorida qoʻllashni nazarda tutuvchi qonun loyihasini kiritsin. 9. Qurilish va uy-joy kommunal xoʻjaligi vazirligi, Kambagʻallikni qisqartirish va bandlik vazirligi Surxondaryo viloyati hokimligi bilan birgalikda uch oy muddatda Direksiya mutaxassislari va xodimlari uchun xizmat uy-joylari va vaqtinchalik yotoqxonalar qurish dasturini ishlab chiqsin hamda 2026-yil yakuniga qadar qonunchilikda taqiqlanmagan mablagʻlar hisobidan qurilish ishlarini yakunlasin. 10. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev hamda qishloq xoʻjaligi vaziri I.Yu. Abdurahmonov zimmasiga yuklansin.